Olgugi, et välikombe suurus lubab sobivust 0-3 kuusele lapsele (56 cm), kulub meil arvatavasti kuu-kaks, enne kui kombe parajaks saab. Praegu lehvitab Bubbles väga edukalt "koibasid", nagu hüljes - sest varrukatest täidavad tema käed ehk ainult kolmandiku.     Vanavanaema kudus meile hälliteki. Hiiglama ilus!     Kaart, mis meid väikelaste intensiivis munadepühade puhul laua peal ootas.    NICU, neonatal intensive care unit - väikelaste intensiivravi osakond - on üks omamoodi koht. Meie olime sealses  ajaarvestuses lühikülastajad, kõigest 2 nädalat; "pikaaegsed" veedavad seal kuid. Enne tähtaega sündinud lapsed, väikesed lapsed, nõrgad lapsed, haiged lapsed - NICUs on igalühel oma lugu rääkida.    Et päev-päeva kaupa kuluvat eksisteerimist - sest muudmoodi osade lapsevanemate elu inkubaatorite kõrval kirjeldada ei oskakski - helgemaks teha, tähistatakse NICUs väga lihtsamaidki tähtpäevasid. "1,5 kilo. Palju õnne!", "2 kilo. Palju õnne!", "Esimene vann. Palju õnne!"    Munapühade puhul  ootasid kõiki lapsevanemaid pisikesed kaardid, soojade soovidega... lastelt endilt. Meie oma nägi välja niimoodi.    Tead sa, kui sooja tunde see andis...     Kodus seisavad kummuti peal aga kaardid perelt, sõpradelt ja töökaaslastelt.     Et me ei ole veel kodus eriti pilte klõpsutanud, aga näidata tahtsin ometi, siis klõpsasin paar tükki ise teha. Martyn oli linnas asju ajamas.        Ja muideks, ämmaemand käis meid täna järjekordselt üle vaatamas ja juttu ajamas. Kaalusime poissi: 3080 grammi! Nüüd on ta juba omajagu suurem, kui mina sündides olin. Suurem isegi, kui Martyn sündides oli.